Skip to content
ກອງປະຊຸມໃຫຍ່ຄັ້ງທີ II ຂອງ ໜ່ວຍພັກສະຖາບັນເຕັກໂນໂລຊີການສື່ສານຂໍ້ມູນຂ່າວສານ ໄດ້ຈັດຂຶ້ນໃນວັນທີ 13 ທັນວາ 2019 ທີ່ສະຖາບັນ ຕສ ໂດຍພາຍໄຕ້ການເປັນປະທານ ຂອງ ສະຫາຍ ບຸນສະເຫຼີມໄຊ ເຄນນາວົງ ຄະນະປະຈໍາພັກກະຊວງ ຮອງລັດຖະມົນຕີ ກະຊວງ ປທສ, ມີບັນດາໜ່ວຍພັກອ້ອມຂ້າງກະຊວງ ປທສ 13 ໜ່ວຍພັກ, ມີເລຂາໜ່ວຍພັກ, ມີສະມາຊິກພັກສົມບູນ ແລະ ສໍາຮອງ ຂອງໜ່ວຍພັກ ສະຖາບັນ ຕສ ເຂົ້າຮ່ວມຢ່າງພ້ອມພຽງ.
ກອງປະຊຸມໃຫຍ່ຄັ້ງທີ II ຂອງ ໜ່ວຍພັກສະຖາບັນ ຕສ ໄດ້ພ້ອມກັນຄົ້ນຄວ້າ ແລະ ປະກອບຄໍາເຫັນເອກະພາບກັນ ແລະ ຮັບຮອງເອົາບົດລາຍງານການເມືອງ ແລະ ບົດສໍາຫຼວດການນໍາພາຂອງຄະນະໜ່ວຍພັກ ເປັນເອກະພາບກັນຕີລາຄາດ້ານດີ, ດ້ານອ່ອນ, ຂໍ້ຄົງຄ້າງ, ສາເຫດ ແລະ ບົດຮຽນໃນການຊີ້ນໍາ-ນໍາພາ ການຈັດຕັ້ງປະຕິບັດມະຕິອົງຄະນະພັກກະຊວງ ແລະ ແຜນການລວມຂອງໜ່ວຍພັກໃນໄລຍະຜ່ານມາ. ພ້ອມນີ້ກອງປະຊຸມຍັງໄດ້ເປັນເອກະພາບກັນຮັບຮອງເອົາທິດທາງແຜນການ 5 ປີ ນັບແຕ່ປີ 2020 ຮອດປີ 2025.
ໃນກອງປະຊຸມຜູ້ແທນສົມບູນຍັງໄດ້ໃຊ້ສິດປະຊາທິປະໄຕຂອງຕົນປ່ອນບັດຄັດເລືອກເອົາຄະນະພັກຊຸດໃໝ່ ເຊິ່ງມີຜູ້ສະໝັກເລືອກຕັ້ງ 5 ສະຫາຍ ແລະ ເລືອກເອົາ 3 ສະຫາຍ ກອງປະຊຸມຄັ້ງປະຖົມມະລຶກໄດ້ເປັນເອກະສັນເລືອກເອົາ ສະຫາຍ ສາຍຝົນ ບຸດຈັນທະລາດ ເປັນເລຂາໜ່ວຍພັກ, ສະຫາຍ ປອ ປະດັບໄຊ ໄຊຍະໂຄດ ເປັນຮອງເລຂາໜ່ວຍພັກ ທັງເປັນປະທານກວດກາໜ່ວຍພັກ, ສະຫາຍ ວຽງວິໄລ ເສດຖານົນ ເປັນກໍາມະການພັກ.
ກອງປະຊຸມຄັ້ງນີ້ຍັງໄດ້ຮັບຟັງການໂອ້ລົມຈາກ ສະຫາຍ ບຸນສະເຫຼີມໄຊ ເຄນນາວົງ ຄະນະປະຈໍາພັກກະຊວງ ຮອງລັດຖະມົນຕີ ກະຊວງ ປທສ ໄດ້ໃຫ້ທິດຊີ້ນໍາໃນແຕ່ລະດ້ານໃນທາງສ້າງສັນ ເປັນຕົ້ນສະຫາຍໄດ້ຊີ້ນຳວ່າ: ໃຫ້ເອົາໃຈໃສ່ທາງດ້ານວຽກງານແນວຄິດ, ວຽກງານວິຊາສະເພາະ, ຮັດແໜ້ນຄວາມສາມັກຄີພາຍໃນຄະນະໜ່ວຍພັກ, ວຽກງານປັບປຸງກົງຈັກການຈັດຕັ້ງ, ວຽກງານການສ້າງບຸກຄະລາກອນ ໃຫ້ແທດເໝາະກັບສະພາບຄວາມຮຽກຮ້ອງຕ້ອງການຕົວຈິງໃນປະຈຸບັນ, ຊຸກຍູ້ການຈັດຕັ້ງປະຕິບັດນິຕິກຳຕ່າງໆກ່ຽວກັບວຽກງານກໍ່ສ້າງພັກຂອງຄະນະພັກແຕ່ລະຂັ້ນຕໍ່ວຽກງານກໍ່ສ້າງຮາກຖານພັກ, ເປັນຕົ້ນການກໍ່ສ້າງ ໜ່ວຍພັກປອດໃສ ເຂັ້ມແຂງ ໜັກແໜ້ນ, ເອົາໃຈໃສ່ຕໍ່ກັບວຽກງານຄຸ້ມຄອງສະມາຊິກພັກ, ການຈັດຕັ້ງພັກ, ສຶບຕໍ່ຕິດຕາມກວດກາວຽກງານກວດກາ ໃຫ້ໄດ້ຕາມລະດັບຄາດໝາຍ ແລະ ຖືກຕ້ອງຕາມຫຼັກການ. ສະຫາຍຍັງໄດ້ສະແດງຄວາມຍ້ອງຍໍ, ຊົມເຊີຍຕໍ່ຄະນະໜ່ວຍພັກຊຸດໃໝ່ ຂອງສະຖາບັນ ຕສ ພ້ອມທັງ ໃຫ້ຕັ້ງໜ້າສູ້ຊົນຜ່ານຜ່າບັນດາອຸປະສັກ ແລະ ສິ່ງທ້າທາຍຕ່າງໆ ເພື່ອເຮັດໃຫ້ ສະຖາບັນ ຕສ ເຮັດສຳເລັດໜ້າທີ່ການເມືອງ ທີ່ພັກ ແລະ ລັດ ມອບໝາຍໃຫ້.